KTAMเปิดขายพันธบัตร1ปี11เดือนชู2.65%
บลจ.กรุงไทย ชี้ เกาหลีใต้ขึ้นดอกเบี้ยหนุนผลตอบแทนกองทุนพันธบัตรเกาหลีใต้พุ่ง&nbsp; ส่งกองทุนใหม่ขายอายุ 1 ปี 11 เดือน จ่าย 2.65% ต่อปี
29 มิ.ย. 2553

บลจ.กรุงไทย ชี้ เกาหลีใต้ขึ้นดอกเบี้ยหนุนผลตอบแทนกองทุนพันธบัตรเกาหลีใต้พุ่ง  ส่งกองทุนใหม่ขายอายุ 1 ปี 11 เดือน จ่าย 2.65% ต่อปี 
นายสมชัย  บุญนำศิริ  กรรมการผู้จัดการ   บริษัทหลักทรัพย์จัดการกองทุน กรุงไทย  จำกัด (มหาชน)  เปิดเผยว่า ในสัปดาห์นี้ บริษัทเปิดจำหน่ายกองทุนตราสารหนี้ทั้งในและต่างประเทศ  ให้ผู้ลงทุนได้เลือกตามความเหมาะสม   โดยมีตราสารหนี้ทั้งระยะสั้นและระยะยาว  ได้แก่  กองทุนเปิดกรุงไทยตราสารหนี้ เอฟไอเอฟ 12 ( KTFF12 )  เปิดจำหน่าย วันที่  30  มิ.ย. -  6 ก.ค.2553  อายุ 1 ปี11 เดือน  มูลค่า โครงการ  700  ล้านบาท  
กองทุนมีนโยบายลงทุนในตราสารหนี้ต่างประเทศ  ไม่น้อยกว่า 80% ของมูลค่าทรัพย์สินสุทธิของกองทุน  โดยกองทุนจะพิจารณาความมั่นคงของผู้ออกตราสารเป็นหลักและเลือกลงทุนในหลักทรัพย์ที่ให้ผลตอบแทนเหมาะสม เมื่อเทียบกับระดับความเสี่ยง ส่วนที่เหลืออาจพิจารณาลงทุนในเงินฝาก   ตราสารแห่งหนี้ที่มีลักษณะคล้ายเงินฝาก ทั้งนี้  กองทุนจะลงทุนในพันธบัตรภาครัฐประเทศเกาหลีใต้ ทั้ง 100% เครดิตเรตติ้งที่ AAโดยฟิทซ์ และเป็นกองทุนที่รับซื้อคืนหน่วยลงทุนอัตโนมัติทุก3 เดือน  ผลตอบแทนประมาณการที่ 2.65% ต่อปี   และมีการป้องกันความเสี่ยงจากอัตราแลกเปลี่ยนทั้งจำนวน 
สำหรับอัตราผลตอบแทนจากการลงทุนในพันธบัตรเกาหลีใต้ มีแนวโน้มปรับตัวเพิ่มขึ้น  เนื่องจากคาดการณ์ว่าเกาหลีใต้ อาจปรับขึ้นอัตราดอกเบี้ยนโยบาย ในการประชุมคณะกรรมการกำหนดนโยบายการเงินในวันที่ 8 ก.ค.นี้  เนื่องจากมีการปรับเพิ่มประมาณการณ์ GDP ในปี 2553  จากเดิม 5.00 %  ปรับเพิ่มขึ้นเป็น 5.80 %  ประกอบกับแรงกดดันจากเงินเฟ้อของประเทศ ซึ่งคาดว่าอาจจะมากกว่า 3.00%  ในช่วงครึ่งปีหลัง จึงทำให้ Yield ของพันธบัตรเกาหลีใต้ในช่วงปลายสัปดาห์ที่ผ่านมาปรับตัวสูงขึ้นในทุกช่วงอายุ นับว่าเป็นโอกาสที่ดี สำหรับนักลงทุนที่ต้องการลงทุนในระยะยาว   เพื่อล็อกผลตอบแทนไว้ 
นอกจากนี้ บริษัทได้เปิดจำหน่ายรอบใหม่  สำหรับกองทุนเปิดกรุงไทยประจำ 3 เดือนคุ้มครองเงินต้น 1 ( KTFIX3M1 )  เสนอขายตั้งแต่วันนี้ถึงวันที่ 2  ก.ค.2553   เป็นกองทุนที่เน้นลงทุนในพันธบัตรภาครัฐในประเทศ  99 %  ส่วนที่เหลือลงทุนในเงินฝากธนาคารพาณิชย์   อายุโครงการ 3 เดือน   ผลตอบแทนประมาณการที่ 0.90%  ต่อปี   โดยไม่เสียภาษีหัก  ณ ที่จ่าย